Folketing
2011-06-01

Altså, jeg startede jo sådan set med at nævne en større gruppe mennesker, som – hvad skal man sige? – oplever konsekvenserne af den hetz, som bl.a. hr. Søren Krarup og hr. Jesper Langballe er med til at frembringe. Jeg synes, man et eller andet sted, hvis det ikke var blevet sagt af nogle personer, der har så meget magt, som hr. Søren Krarup og hr. Jesper Langballe har haft de sidste 10 år, kunne have grinet lidt af at få at vide, at det i disse dage er minoritetsgrupperne, der er magthaverne. Det er jo fuldstændig absurd at påstå, at der er minoritetsgrupper, som pludselig udgør en magt over for personer som hr. Jesper Langballe og hr. Søren Krarup. Jeg tror, at hele den her teoretiske og filosofiske og teologiske diskussion, som hr. Jesper Langballe og hr. Søren Krarup med deres præstebaggrund er talspersoner for – og de var på den måde også en del af eliten, før de kom herind – er et udtryk for, at man ikke forstår konsekvenserne af det, der sker for almindelige mennesker, når det er, man starter en debat op i det danske Folketing. Det er sådan set det, jeg i al ydmyghed har prøvet at tage op i dag.